**Светски дан без дувана**

**- Дуван и болести срца и крвних судова -**

**31. мај 2018. године**

Сваке године 31. маја, Светска здравствена организација (СЗО) и њени партнери обележавају Светски дан без дувана, истичу здравствене и друге ризике који се повезују са употребом дувана и залажу се за делотворне политике којима се смањује употреба дувана.

Тема Светског дана без дувана 2018. године је **„Дуван и болести срца и крвних судова“**. Кампања се обележава под слоганом „Дуван слама срца“

Kампања треба да укаже на:

* повезаност између дувана и болести срца и крвних судова, укључујући и мождани удар, које су водећи узрок смрти на свету;
* могуће акције и мере које би кључни чиниоци - држава и јавност, требало да предузму да би се смањио ризик од настанка срчаних болести насталих због употребе дувана.

Овогодишња тема Светског дана без дувана 2018. је у складу са глобалним иницијативама и околностима чији је циљ деловање на епидемију дувана и њен утицај на јавно здравље, посебно на умирање и патњу милиона људи на свету.

**Kако дуван угрожава здраље срца и крвних судова људи у свету?**

Дуван је значајан фактор ризика за настанак коронарне болести, можданог удара и болести периферних крвних судова.

Упркос томе што је познат утицај дувана на срце и што постоји више начина да се смањи последично умирање и оболевање, знање становништва о томе да је дуван један од водећих узрока кардиоваскулатних болести је недовољно.

**Чињенице о дувану и кардиоваскуларним болестима**

Због кардиоваскуларних болести (KВБ) умире више људи него од било које друге болести у свету, а 12% смртних случајева изазваних кардиваскуларним болестима настаје због употребе дувана и изложености дуванском диму. Дуван је други водећи фактор ризика за кардиоваскуларне болести, одмах иза повишеног крвног притиска. Глобална епидемија дувана усмрти преко 7 милиона људи сваке године, а од тога скоро

 900 000 непушача умре због изложености дуванском дима. У свету има више од једне милијарде пушача, од тога скоро 80% живи у земљама са ниским и средњим приходима,

**Циљеви кампање Светског дана без дувана 2018. године**

Светски дан без дувана 2018.године има за циљ да:

* укаже на везу између коришћења дуванских производа и срчаних и других кардиоваскуларних болести;
* повећа свест у ширим слојевима становништва о утицају употребе дувана и изложености дуванском диму на кардиоваскуларни систем;
* пружи могућност да се јавност, држава и други обавежу да ће заштити људе од употребе дуванских производа;
* стимулише државе да јачају примену доказано ефикасних мера контроле дувана МРОWЕR које потичу из Оквирне конвенције о контроли дувана.

**Мере контроле дувана - МРОWЕR**

Мере Светске здравствене организације назване МРОWЕR у складу су са Оквирном конвенцијом о контроли дувана и државе би требало да их примене да би се смањила употреба дувана и да би се становништво заштитило од незаразних хроничних болести. Мере МРОWЕR су следеће:

* Праћење (**M**onitor) - Праћење учесталости употребе дувана и политике превенције;
* Заштита (**P**rotect) - Заштита људи од од изложености дуванском диму обезбеђивањем затвореног јавног и радног простора и јавног превоза потпуно без дуванског дима;
* Пружање помоћи (**O**ffer) - Пружање помоћи при одвикавању од пушења (покривено здравственим осигурањем, широка подршка становништву, укључујући и кратак савет здравствених радника и бесплатно телефонско одвикавање од пушења на целој територији државе);
* Упоѕоравање (**W**arn) - Упозоравање на опасности од дувана обезбеђивањем једнообразних/ стандардизованих паковања и/или великих сликовних здравствених упозорења на свим паковањима дуванских производа и спровођење ефикасних медијских кампања против употребе дувана које информишу становништво о штетностима употребе дувана и изложености дуванском диму;
* Примена (**E**nforce) - Примена свеобухватне забране рекламирања и промоције дуванских производа и спонзорства дуванске индустрије; и
* Повећање (**R**aise) - Повећање пореза на дуванске производе који на тај начин нису тако лако доступни.

ПОСТЕР

Препоручени линкови:

* [WHO’s work on tobacco](http://www.who.int/entity/tobacco/en/index.html)
* [Tobacco fact sheet](http://www.who.int/entity/mediacentre/factsheets/fs339/en/index.html)
* [MPOWER](http://www.who.int/entity/tobacco/mpower/en/index.html)
* [WHO Best buys for NCDs prevention and control](http://apps.who.int/iris/bitstream/10665/259232/1/WHO-NMH-NVI-17.9-eng.pdf?ua=1&ua=1)
* [Global Atlas on Cardiovascular Disease Prevention and Control.](http://www.who.int/entity/cardiovascular_diseases/publications/atlas_cvd/en/index.html)
* [WHO Framework Convention on Tobacco Control](http://www.who.int/entity/fctc/WHO_FCTC_summary_January2015_EN.pdf?ua=1)